(Ortografía tradicional) Xubij cꞌu ri Jesús chque ri winak aj Israel ri xecojon che:
We ri alak cätakej alak u banic ri nu bim chech alak,
kas tzij alak nu tijoxelab,
—xcha chque.
Quetamaj cꞌu na alak ri kas tzij,
ri kas tzij cꞌut cubano chi tzokopital chi alak,
—xcha chque.
Ri winak aj Israel xechꞌawic,
xquibij:
Ri uj are ka mam ri Abraham ojer,
man uj cojom tä cꞌu xak che patänil re jun winak.
¿Jas lo waꞌ chi cäbij la chke chi cujtzokopitaj na?
—xecha che.
Ri Jesús xubij chque:
Kas tzij quinbij chech alak chi conojel ri quemacunic e cojom riꞌ che patänil tak re ri mac.
Jun ri cojom che patäninel man are tä kas ajpaja.
Are cꞌu ri u cꞌojol ri rajaw ja kas ajpaja riꞌ amakꞌel ronojel kꞌij.
Je cꞌu riꞌ,
we ri in,
in u Cꞌojol ri Dios quintzokopin chech alak,
kas tzij riꞌ chi tzokopital chi alak,
—xcha chque.
Ri in wetam chi ri mam alak are ri Abraham ojer.
Caj cꞌu alak quincämisaj alak rumal chi man cäcoj tä alak ri quinbij chech alak.
Ri in are quinbij ri u cꞌutum ri nu Tat chnuwäch.
Are cꞌu ri alak are cäban alak jachique ri bim chech alak rumal ri tat alak,
—xcha ri Jesús chque.
Ri e areꞌ xechꞌawic,
xquibij:
Ri ka tat uj are ri ka mam Abraham ojer,
—xechaꞌ.
Ri Jesús xubij chque:
We ta kas tzij are tat alak ri ka mam Abraham,
are ta cäban alak riꞌ jas ri xuban ri areꞌ.
Pune nu bim ri kas tzij chech alak ri u cꞌutum ri Dios chnuwäch,
ri alak caj alak quincämisaj alak.
Ri ka mam Abraham man cꞌo tä jumul ri jeꞌ xuban waꞌ.
Ri alak cꞌut jeꞌ cäban alak jas ri cuban ri tat alak,
—xcha ri Jesús chque.
Ri e areꞌ cꞌut xquibij che:
Ri uj,
man uj alcꞌualaxelab taj ri mat kꞌalaj u wäch ka tat.
Ri ka Tat xa jun cꞌolic,
are cꞌu ri Dios,
—xechaꞌ.
Ri Jesús cꞌut xubij chque:
We ta kas tzij chi ri Dios are Tat alak,
quinaj ta alak riꞌ rumal chi ri in rucꞌ ri Dios in petinak wi,
waral cꞌut in cꞌo wi.
Man in petinak taj xak pa we wi,
xane are ri Dios xintakow lok.
¿Jas che ri alak man cäcowin tä alak chuchꞌobic ri quinbij?
Xa rumal chi man caj tä alak cätatabej alak ri nu tzij.
Ri tat alak are ri Itzel.
Ri alak,
alak rech ri areꞌ,
are cꞌu caj alak cäban alak jachique ri craj ri areꞌ.
Ri Itzel are jun cämisanel ojer lok.
Ri areꞌ man cuban tä ri kas tzij,
man cubij tä cꞌu ri kas tzij.
Aretak cuban tzij,
are cubij ri u banic ri areꞌ.
Are jun banal tzij,
qui tat cꞌut ri banal tak tzij.
Ri in cꞌut quinbij ri kas tzij,
rumal cꞌu riꞌ ri alak man cäcoj tä alak ri nu tzij.
¿Jachin chech alak cäcowinic cukꞌalajisaj chi kas tzij cꞌo mac nu banom?
We cꞌu quinbij ri kas tzij,
¿jas cꞌu che man cäcoj tä alak ri quinbij?
Apachin ri rech ri Dios cutatabej riꞌ ru Tzij ri Dios.
Are cꞌu ri alak man alak tä rech ri Dios.
Rumal riꞌ man caj tä alak cätatabej alak ru Tzij ri Dios,
—xcha ri Jesús chque ri winak aj Israel.
Ri winak aj Israel xquibij che ri Jesús:
Kas tzij ri xkabij aretak xkabij chi ri lal,
xa lal aj Samaria,
xukujeꞌ chi ri lal cꞌo jun itzel espíritu che la,
—xecha che ri Jesús.
Ri Jesús xchꞌawic,
xubij chque:
Man cꞌo tä jun itzel espíritu chwe.
Ri tajin quinbano,
xa tajin quinya u kꞌij ri nu Tat,
are cꞌu ri alak xa quesaj alak nu qꞌuixbal.
Ri in cꞌut man cwaj taj chi cäyiꞌ nu kꞌij,
pune ta ne cꞌo Jun ri craj chi cäyiꞌ nu kꞌij,
cukꞌat cꞌu na tzij ri Areꞌ pa qui wiꞌ ri cäquetzelaj nu wäch.
Kas tzij quinbij chech alak chi jachin ri cunimaj ri quinbij,
man cäcäm tä na ri areꞌ,
—xcha chque.
Te riꞌ ri winak aj Israel xechꞌawic,
xquibij:
Cämic kas xel chi sak chkawäch chi xa cꞌo jun itzel espíritu che la,
—xecha che ri Jesús.
Ri ka mam Abraham,
xukujeꞌ conojel ri kꞌalajisal tak re ru Lokꞌ Pixab ri Dios xecämic,
te cꞌu riꞌ cäbij la:
“Jachin ri cunimaj ri quinbij man cäcäm taj,”
—cächa la.
¿A lal ta cꞌut nim na ri kꞌij la chuwäch ri ka mam Abraham?
Ri areꞌ xcämic,
xukujeꞌ xecäm ri kꞌalajisal tak re ru Lokꞌ Pixab ri Dios.
¿Jachin ta cꞌu ri lal ri cäban che ib la?
—xecha che.
Ri Jesús xchꞌawic,
xubij chque:
We ta xak in quinya nu kꞌij chbil wib,
man cꞌo tä u patän riꞌ.
Are cꞌu ri cäyoꞌw nu kꞌij are ri nu Tat,
ri cäbij alak chi are Dios alak.
Ri alak cꞌut man etamam tä alak u wäch.
Ri in kas tzij wetam u wäch.
We ta quinbij chi man wetam tä u wäch,
in banal tzij ta riꞌ jeꞌ jas ri alak.
Ri in cꞌut kas tzij wetam u wäch,
quinnimaj cꞌut ri cubij.
Ri Abraham ri mam alak xquicotic aretak xuto chi cäril na ri nu kꞌij.
Xril cꞌut,
kas cꞌu xquicotic,
—xcha chque.
Ri winak aj Israel xquibij che ri Jesús:
Mäjaꞌ ne niqꞌuiaj ciento junab la,
te cꞌu riꞌ cäbij la chi xil la u wäch ri ka mam Abraham,
—xecha che.
Ri Jesús xchꞌawic,
xubij:
Kas tzij quinbij chech alak chi ri in,
in cꞌo chic ojer,
cꞌä mäjok cäcꞌoji ri Abraham,
—xcha chque ri winak aj Israel.
Xepe cꞌu ri winak aj Israel,
xquicꞌam abaj rech cäquiqꞌuiäk chrij ri Jesús.
Ri Areꞌ cꞌut,
xucꞌuꞌ rib chquiwäch,
xel lok pa ri nimalaj rachoch Dios,
xocꞌow chquixol ri winak,
xeꞌc.